SET ปิดดิ่ง 19 จุด หลุดแนวรับ 1,670! หวั่นสงครามการค้าสหรัฐฯ-จีนกระทบเศรษฐกิจโลก
SET ปิดดิ่ง 19 จุด หลุดแนวรับ 1,670! หวั่นสงครามการค้าสหรัฐฯ-จีนกระทบเศรษฐกิจโลก โดยดัชนีปิดตลาดวันนี้ ที่ระดับ 1,665.99 จุด ลบ 18.72 จุด หรือ 1.11% มูลค่าการซื้อขาย 4.85 หมื่นล้านบาท
5 ส.ค. 2562

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,665.99 จุด ลบ 18.72 จุด หรือ 1.11% มูลค่าการซื้อขาย 4.85 หมื่นล้านบาท 
10 หุ้นกดดัชนีวันนี้

ด้าน นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยวันนี้ปรับตัวลงตามตลาดต่างประเทศ โดยตลาดหุ้นในภูมิภาคเอเชียวันนี้ต่างปรับตัวลงกันทั่วหน้า เช่นเดียวกับดาวโจนส์ฟิวเจอร์ที่ร่วงกว่า 300 จุด จากความกลัวสงครามการค้าระหว่างสหรัฐฯ และจีน จะเป็นลักษณะเต็มรูปแบบ หลังที่ประธานาธิบดีโดนัลด์ ทรัมป์ ของสหรัฐฯ จะเรียกเก็บภาษีนำเข้าสินค้าจากจีนอีก 10% คิดเป็นมูลค่า 3 แสนล้านเหรียญสหรัฐฯ โดยจะเริ่มเก็บวันที่ 1 ก.ย.นี้ ซึ่งทุกสินค้าที่นำเข้าจากจีนจะมีการเก็บภาษีเพิ่มขึ้น ทำให้กดดันและสร้างความกังวลเกี่ยวกับเศรษฐกิจโลกสูงขึ้น
นอกจากนี้ ธนาคารกลางสหรัฐฯ (เฟด) จะปรับลดอัตราดอกเบี้ยในเดือนก.ย.นี้ แต่เห็นได้ว่าตลาดฯก็ยังไม่ตอบสนอง เพราะยังมีเวลาอีกนานพอควร ดังนั้นจึงหันมารอดูการประชุมประจำปีของเฟดในวันที่ 22-24 ส.ค.นี้ ที่เมืองแจ็คสัน โฮล ว่าเฟดจะส่งสัญญาณการปรับอัตราดอกเบี้ยอย่างไรบ้าง ซึ่งถ้าสงครามการค้าแย่ลง เฟดก็พร้อมที่จะปรับลดอัตราดอกเบี้ย
สำหรับแนวโน้มการลงทุนในวันพรุ่งนี้ (6 ส.ค.) นายศราวุธ กล่าวว่า ตลาดฯมีโอกาสอ่อนตัวลง พร้อมให้แนวรับ 1,650 จุด ส่วนแนวต้าน 1,770 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT     มูลค่าการซื้อขาย  2,504.07 ล้านบาท ปิดที่   45.75 บาท ลดลง  0.25 บาท
AOT     มูลค่าการซื้อขาย  2,484.61 ล้านบาท ปิดที่   69.50 บาท ลดลง  1.25 บาท
CPALL   มูลค่าการซื้อขาย  1,847.64 ล้านบาท ปิดที่   85.50 บาท ลดลง  1.25 บาท
ADVANC  มูลค่าการซื้อขาย  1,415.46 ล้านบาท ปิดที่  206.00 บาท ลดลง  6.00 บาท
PTTGC   มูลค่าการซื้อขาย  1,390.72 ล้านบาท ปิดที่   57.50 บาท ลดลง  0.25 บาท
